Broj: 711-I-542-M-26/20-02-8

Zagreb, 17. ožujka 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnice Sandre Ćakić Kuhar, zamjenice župana Istarske županije, za davanjem mišljenja Povjerenstva,** na 82. sjednici, održanoj dana 17. ožujka 2020.g., donosi sljedeće:

**MIŠLJENJE**

1. **Dužnosnica Sandra Ćakić Kuhar, na temelju članka 13. stavaka 2. i 3. ZSSI-a, može istovremeno uz profesionalno obnašanje dužnosti zamjenice župana Istarske županije, obavljati edukativnu djelatnost pri Medicinskom fakultetu Sveučilišta Jurja Dobrile u Puli, u sklopu programa cjeloživotnog učenja „Palijativna skrb s kliničkom praksom“ te za isto primati naknadu.**
2. **Na temelju članka 13. stavka 4. ZSSI-a dužnosnica je obvezna u izvješću o imovinskom stanju prijaviti Povjerenstvu prihode i naknade stečene na temelju obavljanja poslova iz točke I. ove izreke, istekom godine u kojoj su prihodi ostvareni.**

Obrazloženje

Zahtjev za davanjem mišljenja Povjerenstva podnijela je dužnosnica Sandra Ćakić Kuhar, zamjenica župana Istarske županije. U knjigama ulazne pošte zahtjev je zaprimljen pod poslovnim brojem: 711-U-1296-M-26/20-01-1, dana 11. ožujka 2020g., povodom kojeg se vodi predmet broj M-26/20.

Člankom 3. stavkom 1. podstavkom 38. ZSSI-a propisano je da su župani i njihovi zamjenici dužnosnici u smislu navedenog Zakona. Uvidom u Registar dužnosnika koji ustrojava i vodi Povjerenstvo utvrđeno je da Sandra Ćakić Kuhar obnaša dužnost zamjenika župana Istarske županije od 27. svibnja 2017.g. te je stoga povodom obnašanja navedene dužnosti obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu navodi da trenutno obnaša dužnost zamjenice župana Istarske županije te namjerava započeti s obavljanjem edukativne djelatnosti sukladno članku 13. stavku 3. ZSSI-a u okviru koje će stjecati prihode. Dužnosnica pojašnjava da će edukativnu djelatnost obavljati pri Medicinskom fakultetu Sveučilišta Jurja Dobrile u Puli, u sklopu programa cjeloživotnog učenja „Palijativna skrb s kliničkom praksom“, u dijelu koji se odnosi na socijalnu palijativnu skrb za zdravstvene i nezdravstvene djelatnike. U zahtjevu se još navodi da je dužnosnica po zvanju sveučilišna specijalistica socijalne politike, a prije stupanja na dužnost zamjenice župana bila je zaposlena na radnom mjestu stručne voditeljice Doma za starije i nemoćne osobe Poreč te je dugi niz godina vodila program Hospicij – kućna skrb. Dužnosnica od Povjerenstva traži mišljenje postoje li zakonska ograničenja za obavljanje navedene edukacijske djelatnosti.

Uvidom u izvješća o imovinskom stanju koje je dužnosnica Sandra Ćakić Kuhar podnijela Povjerenstvu 19. lipnja 2017.g. povodom stupanja na dužnost i 11. srpnja 2017.g. povodom ispravka, utvrđeno je da je dužnosnica u istima navela da dužnost zamjenice župana Istarske županije obnaša profesionalno da te za navedeno prima plaću.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva, te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Stavkom 4. navedenog članka propisano je da su dužnosnici obvezni prijaviti Povjerenstvu prihode koje stječu obavljanjem djelatnosti iz stavka 2. i 3. toga članka.

S obzirom da je člankom 13. stavkom 3. ZSSI-a propisano da za obavljanje edukacijske djelatnosti nije potrebno prethodno odobrenje Povjerenstva, Povjerenstvo obrazlaže da sukladno članku 13. stavcima 2. i 3. ZSSI-a, nema zapreke da dužnosnica Sandra Ćakić Kuhar istovremeno uz profesionalno obnašanje dužnosti zamjenice župana Istarske županije obavlja edukativnu djelatnost pri Medicinskom fakultetu Sveučilišta Jurja Dobrile u Puli, u sklopu programa cjeloživotnog učenja „Palijativna skrb s kliničkom praksom“ te da za navedeno prima naknadu.

S obzirom da je člankom 13. stavkom 4. ZSSI-a propisano da su dužnosnici obvezni prijaviti Povjerenstvu prihode koje ostvaruju pored plaće ili naknade za obnašanje javne dužnosti, upućuje se dužnosnica da u izvješću o imovinskom stanju prikaže prihode koje je ostvario obavljanjem edukacijske djelatnosti istekom godine u kojoj su prihodi nastali.

Slijedom navedenog, Povjerenstvo je dalo mišljenje kao u izreci ovoga akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnica Sandra Ćakić Kuhar, elektroničkom dostavom

2. Objava na internetskoj stranici Povjerenstva

3. Pismohrana